b'\n_START_ARTICLE_\nAlonso S\xc3\xa1nchez Coello\n_START_PARAGRAPH_\nAlonsas San\xc4\x8desas Koeljas (isp. Alonso S\xc3\xa1nchez Coello, apie 1531-32\xc2\xa0m.\xc2\xa0\xe2\x80\x93 1588\xc2\xa0m. rugpj\xc5\xab\xc4\x8dio 8 d., Madridas)\xc2\xa0\xe2\x80\x93 XVI a. ispan\xc5\xb3 renesanso tapytojas-portretistas.\n_START_SECTION_\nBiografija\n_START_PARAGRAPH_\nAlonsas San\xc4\x8desas Koeljas gim\xc4\x97 apie 1531-32\xc2\xa0m. Benifairo de les Vals miestelyje netoli Valensijos. Jo t\xc4\x97vai persik\xc4\x97l\xc4\x97 \xc4\xaf Lisabon\xc4\x85 ir Koeljas buvo apmokytas tapytojo amato Portugalijoje. Jo mokslus r\xc4\x97m\xc4\x97 Portugalijos karalius Jonas III. Su karaliaus siuntimu Koeljas lank\xc4\x97si Flandrijoje ir mok\xc4\x97si pas Anton\xc4\xaf Mor\xc4\x85. 1550\xc2\xa0m. jis gr\xc4\xaf\xc5\xbeo \xc4\xaf Portugalij\xc4\x85 ir tapo karali\xc5\xa1kuoju tapytoju. 1555\xc2\xa0m. jis persik\xc4\x97l\xc4\x97 \xc4\xaf Madrid\xc4\x85, kur stojo tarnauti Ispanijos karaliui Pilypui II tikriausiai rekomenduotas Jono III s\xc5\xabnaus na\xc5\xa1l\xc4\x97s, princes\xc4\x97s Chuanos, kuri buvo Pilypo II sesuo. Koeljas daugiausiai tap\xc4\x97 portretus, yra nutap\xc4\x99s religini\xc5\xb3 scen\xc5\xb3. Taip pat jis k\xc5\xabr\xc4\x97 poezij\xc4\x85 (poema La Belgiada), para\xc5\xa1\xc4\x97 traktatus tapybos ir teis\xc4\x97s klausimais. Alonsas San\xc4\x8desas Koeljas mir\xc4\x97 1588\xc2\xa0m. rugpj\xc5\xab\xc4\x8dio 8 d. Madride. Jo dukt\xc4\x97 Izabel\xc4\x97 San\xc4\x8des tapo \xc5\xbeinoma portret\xc5\xb3 tapytoja. Alonso San\xc4\x8deso Koeljo portretams b\xc5\xabdinga jo mokytojo Antonio Moro ir Ticiano portret\xc5\xabros \xc4\xaftaka, bet dailininkas i\xc5\xa1rei\xc5\xa1k\xc4\x97 ir nuosav\xc4\x85 stili\xc5\xb3. Geriausiu jo portretu minimas infantos Izabel\xc4\x97s Klaros Eugenijos portretas.'